CELEX: 52018PC0539
Language: lv
Date: 2018-07-18
Title: Priekšlikums PADOMES ĪSTENOŠANAS LĒMUMS, ar kuru groza Īstenošanas lēmumu 2009/1013/ES, ar ko Austrijai atļauj turpināt piemērot pasākumu, ar kuru atkāpjas no 168. panta un 168.a panta Direktīvā 2006/112/EK par kopējo pievienotās vērtības nodokļa sistēmu

EIROPAS KOMISIJA
            Briselē, 18.7.2018
            COM(2018) 539 final
            2018/0288(NLE)
            Priekšlikums
            PADOMES ĪSTENOŠANAS LĒMUMS,
            ar kuru groza Īstenošanas lēmumu 2009/1013/ES, ar ko Austrijai atļauj turpināt piemērot pasākumu, ar kuru atkāpjas no 168. panta un 168.a panta Direktīvā 2006/112/EK par kopējo pievienotās vērtības nodokļa sistēmu
            
               
         
         
            
               PASKAIDROJUMA RAKSTS
            
            
               1.PRIEKŠLIKUMA KONTEKSTS
            
            
               Atbilstīgi 395. panta 1. punktam 2006. gada 28. novembra Direktīvā 2006/112/EK par kopējo pievienotās vērtības nodokļa sistēmu (“PVN direktīva
                  1
               ”) Padome pēc Komisijas priekšlikuma ar vienprātīgu lēmumu var atļaut jebkurai dalībvalstij piemērot īpašus pasākumus, lai atkāptos no minētās direktīvas noteikumiem ar nolūku vienkāršot PVN iekasēšanas procedūru vai lai nepieļautu noteiktu veidu nodokļu nemaksāšanu vai izvairīšanos no nodokļu maksāšanas.
            
            
               Ar vēstuli, kuras saņemšanu Komisija reģistrēja 2018. gada 23. martā, Austrija pieprasīja atļauju turpināt piemērot pasākumu, ar ko atkāpjas no Direktīvas 2006/112/EK 168. panta un 168.a panta, nolūkā nepiemērot atskaitīšanas tiesības PVN, kas samaksāts par precēm un pakalpojumiem, ko nodokļa maksātājs vairāk nekā 90 % apmērā izmanto savām vai savu darbinieku privātajām vajadzībām vai vispār izmanto ar saimniecisko darbību nesaistītām vajadzībām. Ar vēstuli, kuras saņemšanu Komisija reģistrēja 2018. gada 4. aprīlī, Austrija nosūtīja ziņojumu par šā pasākuma piemērošanu, kurā bija ietverts pārskats par PVN atskaitīšanas tiesībām piemēroto procentuālo sadalījumu, kā noteikts 2. pantā Īstenošanas Lēmumā 2009/1013/ES
                  2
               , kas grozīts ar Padomes Īstenošanas Lēmumu (ES) 2015/2428
                  3
               .
            
            
               Saskaņā ar Direktīvas 2006/112/EK 395. panta 2. punktu Komisija 2018. gada 11. aprīļa vēstulēs informēja pārējās dalībvalstis par Austrijas pieprasījumu. Ar 2018. gada 12. aprīļa vēstuli Komisija paziņoja Austrijai, ka tās rīcībā ir visa vajadzīgā informācija, lai izvērtētu pieprasījumu.
            
            
               Vispārīgais konteksts
            
            
               Direktīvas 2006/112/EK 168. pantā noteikts, ka nodokļa maksātājam ir tiesības atskaitīt PVN, kas samaksāts par pirkumiem, kuri veikti, un pakalpojumiem, kuri saņemti saistībā ar nodokļa maksātāja darījumiem, par ko uzliek nodokli. Direktīvas 2006/112/EK 168.a panta 1. punktā noteikts: ja nekustamais īpašums ir daļa no nodokļa maksātāja saimnieciskās darbības aktīviem un nodokļa maksātājs to izmanto saimnieciskās darbības vajadzībām un ar saimniecisko darbību nesaistītām vajadzībām, PVN par izdevumiem, kas ir saistīti ar šo nekustamo īpašumu, ir atskaitāms tikai proporcionāli īpašuma izmantojumam nodokļa maksātāja saimnieciskās darbības vajadzībām. Saskaņā ar Direktīvas 2006/112/EK 168.a panta 2. punktu dalībvalstis saskaņā ar saviem norādījumiem šo noteikumu var piemērot arī sakarā ar izdevumiem, kas saistīti ar citām precēm, kas pieder pie saimnieciskās darbības aktīviem. 
            
            
               Austrijas īstenotais pasākums atkāpjas no šiem principiem un pilnībā izslēdz no atskaitīšanas tiesībām PVN, kas samaksāts par precēm un pakalpojumiem, ko nodokļa maksātājs vairāk nekā 90 % apmērā izmanto privātajām vajadzībām vai ar saimniecisko darbību nesaistītām vajadzībām, tostarp darbībām, kas nav ekonomiska rakstura darbības.
            
            
               Austrijas atkāpes pasākuma piemērošana sākotnēji ar Padomes 2004. gada 13. decembra Lēmumu 2004/866/EK
                  4
                atļauta līdz 2009. gada 31. decembrim un tad atkārtoti atļauta ar Padomes 2009. gada 22. decembra Īstenošanas lēmumu 2009/1013/ES
                  5
                līdz 2012. gada 31. decembrim un ar Padomes 2012. gada 13. novembra Īstenošanas lēmumu 2012/705/ES
                  6
                līdz 2015. gada 31. decembrim, un ar Padomes 2015. gada 10. decembra Īstenošanas lēmumu (ES) 2015/2428
                  7
                līdz 2018. gada 31. decembrim.
            
            
               Austrija savā jaunākajā pieprasījumā informēja Komisiju, ka tā līdz šim ir sekmīgi piemērojusi šo īpašo pasākumu, un norādīja, ka pasākums ir ļoti lietderīgs, lai vienkāršotu PVN iekasēšanu un novērstu nodokļa nemaksāšanu un izvairīšanos no nodokļa maksāšanas, kā arī lai nodrošinātu taisnīgāku nodokļu sistēmu, tādējādi palielinot nodokļu saistību izpildi. Atkāpes atcelšana radītu nepamatotas naudas plūsmas priekšrocības nodokļa maksātājam, kurš tikai ļoti ierobežotā apmērā izmanto kādu preci vai pakalpojumu saimnieciskās darbības vajadzībām un kuram ir ļauts atskaitīt PVN par šādām nelielām saimnieciskās darbības vajadzībām, salīdzinot ar nodokļa maksātāju, kurš attiecīgo preci vai pakalpojumu izmanto tikai un vienīgi saimnieciskās darbības vajadzībām. Sekojošas minimālas izmaiņas dalījumā starp tādas preces vai tāda pakalpojuma izmantošanu privātajām vajadzībām vai saimnieciskās darbības vajadzībām, ko tikai ļoti ierobežotā apmērā izmanto saimnieciskās darbības vajadzībām, novestu pie atskaitītā PVN koriģēšanas. Šāda neliela korekcija būtu nesamērīga gan no nodokļa maksātāja, gan nodokļu administrācijas skatpunkta. 
            
            
               Parasti atkāpes piešķir uz noteiktu laiku, lai varētu izvērtēt, vai īpašais pasākums ir lietderīgs un efektīvs. Šajā ziņā, pamatojoties uz Austrijas sniegto informāciju, Komisija secina, ka 90 %/10 % sadalījums starp izmantošanu saimnieciskās darbības vajadzībām un ar saimniecisko darbību nesaistītām vajadzībām joprojām ir piemērots pamats tādu darījumu nošķiršanai, kuros izmantošanu saimnieciskās darbības vajadzībām var uzskatīt par nenozīmīgu. 
            
            
               Attiecīgais īpašais pasākums tādējādi vienkāršo darbu gan nodokļu administrācijām, gan uzņēmumiem, jo nav nepieciešamības uzraudzīt preču un pakalpojumu, kuriem to iegādes brīdī netiek piemērotas atskaitīšanas tiesības, turpmāko izmantojumu, jo īpaši attiecībā uz izmantojuma privātajām vajadzībām iespējamo aplikšanu ar nodokli saskaņā ar Direktīvas 2006/112/EK 16. vai 26. pantu vai atskaitīšanas korekcijām, kā to paredz minētās direktīvas 184.–192. pants. Tāpēc atkāpes pasākuma piemērošanas pagarināšana ir pamatota.
            
            
               Taču pagarinājumam vajadzētu būt ar noteiktu termiņu, lai varētu novērtēt, vai joprojām pastāv apstākļi, kuri kalpoja par pamatu atkāpei. Tāpēc tiek ierosināts atkāpi pagarināt līdz 2021. gada beigām un, ja tiek paredzēts turpmāks pagarinājums pēc 2021. gada, prasīt Austrijai vēlākais līdz 2021. gada 31. martam kopā ar pagarinājuma pieprasījumu iesniegt ziņojumu, kurā ietverts pārskats par piemēroto procentuālo sadalījumu starp izmantojumu saimnieciskās darbības vajadzībām un ar saimniecisko darbību nesaistītām vajadzībām, kas ir pamats nepiemērot atskaitīšanas tiesības. 
            
            
               Spēkā esošie noteikumi priekšlikuma jomā
            
            
               Direktīvas 2006/112/EK 176. pantā noteikts, ka Padome lemj, uz kuriem izdevumiem neattiecas PVN atskaitīšana. Līdz tam dalībvalstīm atļauts saglabāt izņēmumus, kas bija spēkā 1979. gada 1. janvārī. Tādējādi ir vairāki “nogaidoši” noteikumi, ar ko ierobežo tiesības atskaitīt nodokli nodokļa maksātājiem.
            
            
               Neatkarīgi no iepriekšējām iniciatīvām ar mērķi paredzēt noteikumus par to, uz kuriem izdevumu veidiem var attiecināt atskaitīšanas tiesību ierobežojumus
                  8
               , šāda atkāpe ir lietderīga, gaidot šo noteikumu saskaņošanu ES līmenī.
            
            
               2.APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMU REZULTĀTI
            
            
               Apspriešanās ar ieinteresētajām personām
            
            
               Neattiecas.
            
         
         
            
               Ekspertu atzinumu pieprasīšana un izmantošana
            
            
               Neatkarīgu ekspertu atzinums nebija vajadzīgs.
            
            
               Ietekmes novērtējums
            
            
               Priekšlikuma mērķis ir vienkāršot PVN iekasēšanas procedūru, un tādējādi tam ir iespējama pozitīva ietekme uz uzņēmumiem un administrācijām. Austrija uzskata šo risinājumu par piemērotu pasākumu, un tas ir salīdzināms ar citām atkāpēm, kas ir bijušas spēkā pagātnē vai ir spēkā pašlaik.
            
            
               3.PRIEKŠLIKUMA JURIDISKIE ASPEKTI
            
            
               Ierosināto pasākumu kopsavilkums
            
            
               Priekšlikuma mērķis ir atļaut Austrijai turpināt piemērot pasākumu, ar ko atkāpjas no Direktīvas 2006/112/EK 168. panta un 168.a panta, nolūkā pilnā apmērā nepiemērot atskaitīšanas tiesības PVN, kas samaksāts par precēm un pakalpojumiem, ko nodokļa maksātājs vairāk nekā 90 % apmērā izmanto savām vai savu darbinieku privātajām vajadzībām vai vispār izmanto ar saimniecisko darbību nesaistītām vajadzībām.
            
            
               Pagarinājuma pieprasījuma gadījumā Austrijai jāpārskata šis procentuālais sadalījums un atkāpes pasākuma nepieciešamība un jāziņo par to. 
            
            
               Juridiskais pamats
            
            
               Padomes 2006. gada 28. novembra Direktīvas 2006/112/EK par kopējo pievienotās vērtības nodokļa sistēmu 395. panta 1. punkts.
            
            
               Subsidiaritātes princips
            
            
               Vadoties pēc Padomes Direktīvas 2006/112/EK normas, kura ir šā priekšlikuma pamats, subsidiaritātes principu nepiemēro.
            
            
               Proporcionalitātes princips
            
            
               Priekšlikums ir saskaņā ar proporcionalitātes principu šādu iemeslu dēļ.
            
            
               Šis lēmums attiecas uz atļauju, ko piešķir dalībvalstij pēc tās pieprasījuma, un tas neuzliek nekādus pienākumus.
            
            
               Tā kā atkāpes piemērošanas joma ir šaura, īpašais pasākums ir proporcionāls izvirzītajam mērķim. Tas samazinās administratīvo slogu un tikai nedaudz palielinās nodokļu slogu tiem nodokļa maksātājiem, kuri izmanto preces vai pakalpojumus saimnieciskās darbības vajadzībām līdz 10 % apmērā.
            
            
               Juridisko instrumentu izvēle
            
            
               Ierosinātie juridiskie instrumenti: Padomes īstenošanas lēmums.
            
            
               Citi instrumenti nebūtu piemēroti šādu iemeslu dēļ.
            
            
               Saskaņā ar Padomes Direktīvas 2006/112/EK 395. pantu atkāpe no kopējiem PVN noteikumiem iespējama tikai ar Padomes atļauju, ko pēc Komisijas priekšlikuma tā pieņem ar vienprātīgu lēmumu. Padomes īstenošanas lēmums ir vienīgais piemērotais juridiskais instruments, jo to var adresēt atsevišķām dalībvalstīm.
            
         
         
            
               4.IETEKME UZ BUDŽETU 
            
            
               Priekšlikumam nebūs negatīvas ietekmes uz Savienības pašu resursiem, ko veido PVN.
            
            
               5.IZVĒLES ELEMENTI
            
            
               Priekšlikumam ir noteikts termiņš un priekšlikums ietver pārskatīšanas klauzulu.
            
            
               2018/0288 (NLE)
            
            
               Priekšlikums
            
            
               PADOMES ĪSTENOŠANAS LĒMUMS,
            
            
               ar kuru groza Īstenošanas lēmumu 2009/1013/ES, ar ko Austrijai atļauj turpināt piemērot pasākumu, ar kuru atkāpjas no 168. panta un 168.a panta Direktīvā 2006/112/EK par kopējo pievienotās vērtības nodokļa sistēmu
            
            
               EIROPAS SAVIENĪBAS PADOME,
            
            
               ņemot vērā Līgumu par Eiropas Savienības darbību, 
            
            
               ņemot vērā Padomes 2006. gada 28. novembra Direktīvu 2006/112/EK par kopējo pievienotās vērtības nodokļa sistēmu
                  9
                un jo īpaši tās 395. panta 1. punkta pirmo daļu,
            
            
               ņemot vērā Eiropas Komisijas priekšlikumu,
            
            
               tā kā:
            
            
               (1)Austrijai ar Padomes Īstenošanas lēmumu 2009/1013/ES
                  10
                piešķirta atļauja piemērot atkāpes pasākumu. Atkāpes pasākuma piemērošana pēc tam ar Padomes Īstenošanas Lēmumu 2012/705/ES
                  11
                pagarināta līdz 2015. gada 31. decembrim un ar Padomes Īstenošanas Lēmumu (ES) 2015/2428
                  12
                – līdz 2018. gada 31. decembrim.
            
            
               (2)Īpašais pasākums ir atkāpe no Direktīvas 2006/112/EK 168. panta un 168.a panta, ar ko reglamentē nodokļa maksātāju tiesības atskaitīt pievienotās vērtības nodokli (PVN), ko maksā par tādu darījumu nolūkā piegādātām precēm un pakalpojumiem, par kuriem uzliek nodokli. Atkāpes pasākuma mērķis ir izslēgt no atskaitīšanas tiesībām PVN, kas samaksāts par precēm un pakalpojumiem, ja nodokļa maksātājs šīs preces un pakalpojumus vairāk nekā 90 % apmērā izmanto savām vai savu darbinieku privātajām vajadzībām vai vispār izmanto ar saimniecisko darbību nesaistītām vajadzībām vai darbībām, kas nav ekonomiska rakstura darbības. 
            
            
               (3)Īpašā pasākuma mērķis ir vienkāršot PVN uzlikšanu un iekasēšanu. Galapatēriņa posmā maksājamā nodokļa summa tiek ietekmēta tikai nenozīmīgā apmērā.
            
            
               (4)Ar vēstuli, kuras saņemšanu Komisija reģistrēja 2018. gada 23. martā, Austrija pieprasīja atļauju turpināt piemērot šo īpašo pasākumu. 
            
            
               (5)Ar vēstuli, kuras saņemšanu Komisija reģistrēja 2018. gada 4. aprīlī, Austrija nosūtīja ziņojumu par īpašā pasākuma piemērošanu, kurā bija ietverts pārskats par PVN atskaitīšanas tiesībām piemēroto procentuālo sadalījumu, kā noteikts 2. pantā Īstenošanas Lēmumā 2009/1013/ES.
            
            
               (6)Saskaņā ar Direktīvas 2006/112/EK 395. panta 2. punkta otro daļu Komisija 2018. gada 11. aprīļa vēstulēs informēja pārējās dalībvalstis par Austrijas pieprasījumu. Ar 2018. gada 12. aprīļa vēstuli Komisija paziņoja Austrijai, ka tās rīcībā ir visa vajadzīgā informācija, lai izvērtētu pieprasījumu.
            
            
               (7)Saskaņā ar Austrijas sniegto informāciju juridiskā un faktiskā situācija, kas bija pamatā attiecīgā īpašā pasākuma piemērošanai patlaban, nav mainījusies un joprojām pastāv. Tāpēc būtu jāatļauj Austrijai turpināt šā īpašā pasākuma piemērošanu turpmākā periodā, taču ierobežojot to līdz 2021. gada 31. decembrim, lai varētu pārskatīt atkāpes pasākuma nepieciešamību un efektivitāti un procentuālo sadalījumu starp izmantojumu saimnieciskās darbības vajadzībām un ar saimniecisko darbību nesaistītām vajadzībām, kas ir atkāpes pasākuma pamatā.
            
         
         
            
               (8)Ja Austrija uzskata, ka pasākuma piemērošana jāpagarina pēc 2021. gada, tai kopā ar pagarinājuma pieprasījumu ne vēlāk kā 2021. gada 31. martā būtu Komisijai jāiesniedz ziņojums par pasākuma piemērošanu, kurā ietverts pārskats par piemēroto proporcionālo sadalījumu, lai Komisijai pietiktu laika pieprasījuma izskatīšanai.
            
            
               (9)Atkāpēm būs tikai nenozīmīga ietekme uz galapatēriņa posmā iekasēto kopējo nodokļa apjomu, un tām nebūs negatīvas ietekmes uz Savienības pašu resursiem, ko veido iekasētais pievienotās vērtības nodoklis.
            
            
               (10)Tāpēc Īstenošanas lēmums 2009/1013/ES būtu attiecīgi jāgroza,
            
            
               IR PIEŅĒMUSI ŠO LĒMUMU. 
            
            
               1. pants
            
            
               Īstenošanas lēmuma 2009/1013/ES 1. un 2. pantu aizstāj ar šādu:
            
            
               “1. pants
            
            
               Atkāpjoties no Direktīvas 2006/112/EK 168. panta un 168.a panta, Austrijai tiek dota atļauja pilnībā izslēgt no pievienotās vērtības nodokļa (PVN) atskaitīšanas tiesībām PVN, kas samaksāts par precēm un pakalpojumiem, ja attiecīgās preces un pakalpojumus vairāk nekā 90 % apmērā izmanto nodokļa maksātāja vai tā darbinieku privātajām vajadzībām vai vispār izmanto ar saimniecisko darbību nesaistītām vajadzībām vai darbībām, kas nav ekonomiska rakstura darbības.
            
            
               2. pants
            
            
               Šis lēmums zaudē spēku 2021. gada 31. decembrī.
            
            
               Ja tiek pieprasīts šajā lēmumā paredzētā atkāpes pasākuma pagarinājums, pieprasījumu iesniedz Komisijai vēlākais līdz 2021. gada 31. martam.
            
            
               Kopā ar šādu pieprasījumu iesniedz ziņojumu par šā pasākuma piemērošanu, kurā ietver pārskatu par procentuālo sadalījumu, ko piemēro, nosakot tiesības atskaitīt PVN, pamatojoties uz šo lēmumu.”
            
            
               2. pants
            
            
               Šo lēmumu piemēro no 2019. gada 1. janvāra.
            
            
               3. pants
            
            
               Šis lēmums ir adresēts Austrijas Republikai.
            
            
               Briselē,
            
            
               
                     Padomes vārdā –
               
               
                     priekšsēdētājs
               
            
         
         
            
                  
                     (1)
                  
                        OV L 347, 11.12.2006., 1. lpp.
               
               
                  
                     (2)
                  
                        OV L 348, 29.12.2009., 21. lpp.
               
               
                  
                     (3)
                  
                        OV L 334, 22.12.2015., 12. lpp.
               
               
                  
                     (4)
                  
                        OV L 371, 18.12.2004., 47. lpp.
               
               
                  
                     (5)
                  
                        OV L 348, 29.12.2009., 21. lpp.
               
               
                  
                     (6)
                  
                        OV L 319, 16.11.2012., 8. lpp.
               
               
                  
                     (7)
                  
                        OV L 334, 22.12.2015., 12. lpp.
               
               
                  
                     (8)
                  
                        COM (2004) 728 final – Priekšlikums Padomes direktīvai, ar ko groza Direktīvu 77/388/EEK nolūkā vienkāršot pievienotās vērtības nodokļa saistības (OV C 24, 29.1.2005., 10. lpp.), atsaukts 2014. gada 21. maijā
                  
                  (OV C 153, 21.5.2014., 3. lpp.). 
               
               
                  
                     (9)
                  
                        OV L 347, 11.12.2006., 1. lpp.
               
               
                  
                     (10)
                  
                        Padomes Īstenošanas lēmums (2009. gada 22. decembris), ar ko Austrijas Republikai atļauj turpināt piemērot pasākumu, atkāpjoties no 168. panta Direktīvā 2006/112/EK par kopējo pievienotās vērtības nodokļa sistēmu (OV L 348, 29.12.2009., 21. lpp.).
               
               
                  
                     (11)
                  
                        Padomes Īstenošanas lēmums (2012. gada 13. novembris), ar ko groza Lēmumu 2009/791/EK un Īstenošanas lēmumu 2009/1013/ES, ar kuriem attiecīgi Vācijai un Austrijai atļauj turpināt piemērot pasākumu, ar kuru atkāpjas no 168. panta un 168.a panta Direktīvā 2006/112/EK par kopējo pievienotās vērtības nodokļa sistēmu (OV L 319, 16.11.2012., 8. lpp.).
               
               
                  
                     (12)
                  
                        Padomes Īstenošanas lēmums (ES) 2015/2428 (2015. gada 10. decembris), ar ko groza Lēmumu 2009/791/EK un Īstenošanas lēmumu 2009/1013/ES, ar kuriem attiecīgi Vācijai un Austrijai atļauj turpināt piemērot pasākumu, ar ko atkāpjas no 168. panta un 168.a panta Direktīvā 2006/112/EK par kopējo pievienotās vērtības nodokļa sistēmu (OV L 334, 22.12.2015., 12. lpp.).